**Anerchiad Llywyddol Archesgob Cymru i’r Corff Llywodraethol**

**19 Ebrill 2023**

Mae Pennod 14 o’r Efengyl yn ôl Ioan yn agor gyda’r geiriau hyn gan yr Iesu:

“Peidiwch â gadael i ddim gynhyrfu’ch calon. Credwch yn Nuw, a chredwch ynof finnau.”

Geiriau hawdd i’w clywed, ond anoddach byw wrthyn nhw, yn enwedig wrth edrych ar y byd a’i broblemau enbyd, problemau sy’n ymddangos yn llethol.

Yn fy anerchiad y bore ‘ma, dwi eisiau edrych ar rai meysydd allweddol sy’n rhoi cyfle a her sylweddol i’r Eglwys yng Nghymru. Mae rhai o fewn yr Eglwys yng Nghymru, rhai’n ymwneud â’n hymrwymiad i genhadu ac efengylu ac eraill i’r heriau geowleidyddol ac amgylcheddol sy’n ein hwynebu.

Beth am ddechrau gyda’r darlun mawr: ym mis Mawrth 2023, cyhoeddodd yr IPCC (y Panel Rhynglywodraethol ar Newid Hinsawdd) ei ddogfen grynhoi ddiweddaraf, AR6. Mae’r ddogfen yn cynnwys prif bwyntiau’r adroddiadau hirach sydd ar gael ar-lein. Mae hi’n pwyso ar yr ymchwil ddiweddaraf a gwaith sawl cyfarfod COP, ac mae’r cynnwys yn ddigon i’ch sobri.

Mae’n sôn am sut mae gweithgarwch dyn, yn bennaf drwy allyriadau nwyon tŷ gwydr, yn bendant wedi achosi cynhesu byd-eang, gyda thymheredd arwyneb y ddaear 1.1 gradd Celsius yn uwch rhwng 2011-2020 nag yn y cyfnod o 1850 i 1900. Mae cynnydd mewn allyriadau nwyon tŷ gwydr ledled y byd, yn y gorffennol ac yn dal i fod, yn digwydd oherwydd natur anghynaliadwy ein defnydd o ynni, ein defnydd o dir a’r newid mewn defnydd tir, ffordd o fyw a phatrymau defnyddio a chynhyrchu ar draws rhanbarthau, rhwng gwledydd, ac ymhlith unigolion sy’n byw yn y gwledydd hynny.

Mae’r adroddiad yn mynd ymlaen i sôn am y newidiadau sydd wedi digwydd yn yr atmosffer, o wely’r moroedd i gopa’r mynyddoedd, ac o rannau oeraf y blaned i rannau poethaf y blaned. Mae newid hinsawdd sydd wedi cael ei achosi gan bobl eisoes yn creu tywydd a hinsawdd eithafol ym mhob cwr o’r byd. Mae hyn wedi arwain at effeithiau andwyol a niweidiol i fyd natur ac i bobl. Ac yn aml iawn, mae cymunedau bregus yn cael eu heffeithio’n waeth na’r gwledydd mawr sydd wedi cyfrannu fwyaf at y broblem.

Wrth asesu’r bwlch rhwng lliniaru, gostyngiadau a’r twf mewn technoleg werdd, mae’r adroddiad yn dweud ei bod hi’n debygol y bydd y byd yn cynhesu o 1.5 gradd yn ystod yr unfed ganrif ar hugain, ac y bydd hynny’n ei gwneud yn anoddach cyfyngu ar gynhesu i ddwy radd.

Y gwir amdani yw ein bod ni bellach yn deall nad her hinsawdd sydd yna ond argyfwng, a bod angen i bob agwedd ar weithgarwch dynol newid os ydyn ni’n mynd i leihau allyriadau a chyfyngu ar gynhesu byd-eang. Mae cymaint yn dibynnu ar hyn.

Mae’n hawdd dychmygu na allwn ni wneud rhyw lawr yn wyneb argyfwng mor fawr, ac nad oes gennyn ni reolaeth dros benderfyniadau sy’n cael eu gwneud rhywle arall. Dydy hyn ddim yn wir.

Dwi’n mynd i nodi tri maes lle mae’n bosibl i’r Eglwys yng Nghymru fod yn weithgar:

* Dewisiadau personol
* Ein gweinidogaeth mewn Ardaloedd Gweinidogaeth, Esgobaeth a Thalaith
* Ein heiriolaeth ar lefel Llywodraeth y DU a Llywodraeth Cymru i ddadlau dros newid.

O ran dewisiadau personol, mae’n bosib i ni wneud ymrwymiadau clir gerbron Duw: asesu ein hôl troed carbon ein hunain a chymryd camau i’w leihau neu ei wrthbwyso; ymrwymiad parhaus i ailgylchu, ailddefnyddio a defnyddio llai. Er y gall hyn deimlo fel newidiadau bach, maen nhw’n effeithio ar y ffordd mae marchnadoedd yn gweithio. Rydyn ni’n gallu llywio blaenoriaethau cwmnïau nwyddau a gwasanaethau rhyngwladol drwy wneud dewisiadau personol. Yn draddodiadol, rydyn ni wedi cyfeirio at hyn fel stiwardiaeth. Ond bellach, mae’n bosib bod agwedd fwy egnïol a phroffwydol newydd i’r gwaith.

O ran ein Hardaloedd Gweinidogaeth, mae angen sicrhau bod ein holl eglwysi yn cofrestru ar gyfer dyfarniadau eglwys eco A Rocha, a’n bod ni’n trefnu ein gweithgareddau a’n polisïau i allu symud ymlaen o gofrestru at ennill dyfarniad, ac yn y pen draw i lefel seren aur. Mae llawer o eglwysi eisoes wedi ymrwymo i wneud eu mynwentydd yn fannau lle mae bioamrywiaeth yn gallu ffynnu. O feddwl bod 60% o bryfed hedfan y DU wedi cael eu colli yn ystod yr 20 mlynedd diwethaf, mae hwn yn gam bach ond pwysig.

Ar lefel daleithiol, rydyn ni wedi lansio menter sero net a’r hyb hinsawdd yn ddiweddar. Heddiw, rydyn ni’n lansio pecyn cymorth ôl troed ynni sydd wedi cael ei ddatblygu i fonitro ein cynnydd. Dan arweiniad Dr Julia Edwards ac Alex Glanville, mae’r datblygiadau hyn yn mynd i roi ffocws i’n hymdrechion i chwarae ein rhan wrth leihau allyriadau. Mae hon yn fenter bwysig a dwi eisiau diolch i Alex a Julia am eu gwaith. Edrychwn ymlaen at weld Julia yn treulio amser gyda’r uwch dimau ym mhob esgobaeth er mwyn canolbwyntio ar gynlluniau penodol i sicrhau sero-net.

Yn ystod y flwyddyn ddiwethaf, dwi hefyd wedi bod yn gweithio’n agos gyda gwahanol asiantaethau ac elusennau sy’n flaengar yn y maes hwn, ac mae rhestr o rai ohonyn nhw yn eich pecynnau cyfarfod. Dwi eisiau cyhoeddi y bydd yr Eglwys yng Nghymru yn cynnal uwchgynhadledd amgylcheddol yn 2024, i ddod â rhai o’r prif randdeiliaid ynghyd i drafod ffyrdd i Gymru fod yn esiampl o arferion da. Rydyn ni wedi ffurfio grŵp llywio i reoli’r agenda ac i sicrhau ei fod yn addas i’r diben, ac yn bwysicach fyth, yn torri tir newydd. Fy ngobaith yw y bydd gwleidyddion, pobl o’r byd amaethyddol, pobl sy’n monitro afonydd a phridd, academyddion ac amgylcheddwyr yn bresennol i greu math gwahanol o sgwrs – nid un sy’n pwyntio bys ond un sy’n pwyntio i gyfeiriad lle mae cydweithio’n gallu digwydd. Mae pawb yn rhan o hyn, a bydd yr atebion yn gofyn am gydlynu a chydweithio cwrtais, deallus ac agored. Mae’r ffaith fod yr Eglwys yng Nghymru yn cynnal achlysur o’r fath, gyda chefnogaeth nifer o sefydliadau ar hyd a lled Cymru, yn arwydd o’r parch sy’n cael ei deimlo tuag aton ni.

Bydd y Corff Llywodraethol yn cofio i mi gyhoeddi y llynedd benderfyniad Corff y Cynrychiolwyr i ryddhau £100 miliwn o’i gronfeydd wrth gefn i fuddsoddi mewn efengylu. Ar y cyd ag adolygiad sylweddol o’r trefniadau sy’n caniatáu i Gorff y Cynrychiolwyr gefnogi’r weinidogaeth yn yr esgobaethau, bydd hon yn fenter bellgyrhaeddol. Er gwaethaf marchnad gythryblus ac anwadal, mae rhesymau da dros ddweud mai dyma’r amser i ni ddatblygu ein ffordd o feddwl a’n gwaith cynllunio, ac mae rhai esgobaethau eisoes wedi gwneud hyn. Yn gyntaf, mae pob esgobaeth bellach wedi eu trefnu’n Ardaloedd Gweinidogaeth neu Genhadaeth. Rydyn ni’n gwybod bod gwneud pethau gyda’n gilydd yn llawer mwy effeithiol na’u gwneud ar wahân, gan sbarduno mwy o egni yn ein cymunedau eglwysig o ganlyniad.

Yn ail, rydyn ni wedi gweld bod yna gymunedau sy’n gallu tyfu. Y newydd da yw eu bod nhw’n tyfu mewn mannau trefol a gwledig, mewn traddodiadau efengylaidd, carismatig a chatholig, mewn lleoliadau uniaith a dwyieithog a hyd yn oed amlieithog.

Yr hyn sy’n sail i iechyd a natur ddeinamig twf o’r fath yw cyfuniad o arweinyddiaeth gydweithredol ragorol, ffydd a chred fywiog ac eglurder o ran pwrpas: pwy ydyn ni a beth rydyn ni’n ceisio’i fod ac yn ceisio’i wneud. Gyda gweinidogaeth sy’n edrych allan i bob cyfeiriad, prin yw’r sefydliadau sy’n gallu cymharu â ni a’r twf rydyn ni’n ei brofi.

Dwi eisiau sôn ychydig bach am un gymuned sy’n tyfu:

*St Thomas yn Abertawe*

Mae hygrededd a dilysrwydd wrth wraidd bywyd yr eglwys. Ein nod yw gwneud yr hyn mae pobl yn ei ddisgwyl a bod yr union beth mae pobl yn ei ddisgwyl. Dydy hynny ddim wedi bod yn wir bob tro. Dwi’n ddiolchgar am y datblygiadau sylweddol rydyn ni wedi eu gweld yn yr eglwys yn ystod y tair blynedd diwethaf. Rydyn ni wedi datblygu fframwaith diogelu cadarn, wedi troi at arbenigwyr proffesiynol i weithio gyda ni ac i lunio polisi ar gyfer yr Eglwys yng Nghymru. Mae’r system brysbennu sy’n dod ag adnoddau dynol, yr adran gyfreithiol, diogelu a’r Prif Weithredwr ynghyd yn golygu bod atebolrwydd ac asesu risg yn rhan o drefn gynhwysfawr a chadarn. Mae panel diogelu annibynnol yn sicrhau nad ydyn ni’n yn syrthio i’r fagl o farcio ein gwaith cartref ein hunain.

Mae Grŵp Gweithredu Adolygiad Mynwy yn tynnu at derfyn ei waith ffurfiol ac mae newidiadau sylweddol wedi’u gwneud i fynd i’r afael â chwestiynau am recriwtio, cefnogaeth, atebolrwydd, yn ogystal â mynd i’r afael â newid diwylliant yn yr eglwys. Un o’r agweddau sydd wedi dechrau gwreiddio, ond sydd angen sylw mwy difrifol, yw’r Siarter Urddas yn y Gwaith. Mae mwy o waith i’w wneud o ran disgwyliadau priodol a sut rydyn ni’n dod yn well ac yn fwy diogel fel eglwys, ac rydyn ni’n ceisio ymgysylltu’r Eglwys yn fwy trylwyr gyda’r Siarter. Dwi’n annog cynghorau ardaloedd gweinidogaeth ledled y dalaith i sicrhau trefn o ymgysylltu â’r Siarter Urddas yn flynyddol. Mae mwy o waith i’w wneud o hyd i’n gwneud ni’n eglwys well – mae hyfforddiant ariannol mewn ardaloedd gweinidogaeth, a rheoli ein portffolio adeiladau, yn faterion y bydd angen i ni edrych arnyn nhw eto.

Dwi eisiau tynnu sylw’r Corff Llywodraethol at adroddiad yr adolygiad allanol cyfnodol ar gyfer Athrofa Padarn Sant. Mae’r adroddiad yn ategiad cryf o ansawdd a chyfeiriad yr hyfforddiant sydd ar gael yn y sefydliad. Mae’n amlwg, fodd bynnag, fod angen i ni wneud mwy fel Talaith, ac mae cyfrifoldeb penodol ar yr esgobion yn hyn o beth. Dydy cynhyrchu chwe ffordd wahanol o hyfforddi ddim yn bosib; nid yn unig y byddai’n aneffeithlon ond byddai hefyd yn tanseilio’r syniad ein bod ni’n un eglwys gyda chyd-ddealltwriaeth o weinidogaeth a hyfforddiant. Mae angen i ni hefyd ddatblygu hyd a lled y gweinidogaethau sydd eu hangen ar yr Eglwys , a deall sut i’w cyfuno gyda dealltwriaeth hael o’r hyn mae’n ei olygu i fod yn Anglicaniaid.

Mae undod yr Eglwys ar lefel daleithiol wedi derbyn chwa newydd o egni yn ddiweddar. Mae’r Pwyllgor Sefydlog Taleithiol wedi cytuno i gyfarfod mewn cyfuniad o waith ac addoliad er mwyn cyd-fyfyrio ar yr hyn sy’n gyffredin i bob un ohonon ni – gwerthoedd, amcanion ac ie, adnoddau hyd yn oed. Mae Cadeirydd ac Is-gadeirydd y Pwyllgor Sefydlog wedi cyfeirio at y cynulliad hwn yn eu hadroddiad ond dwi’n rhagweld y bydd yn strategol arwyddocaol i’r Eglwys. Rydyn ni hefyd wedi ymrwymo i gyfarfod, yn ysbryd cyd-gyfarfodydd y tair blynedd diwethaf, tua diwedd y flwyddyn, ond y tro yma ein bod ni’n cynnwys yr holl Archddiaconiaid, Deoniaid, Ysgrifenyddion Esgobaethol, y Tîm Cenedlaethol, Ymddiriedolwyr Corff y Cynrychiolwyr, y Pwyllgor Sefydlog a’r Fainc.

Gwerth y cyfarfod hwn (cymanfa neu gynulliad) yw gwrando a dysgu. Dylai rhannu arfer da ddigwydd fel rhan o drefn pethau, ond mae dysgu sut i ymgynghori yn llai cyfarwydd i ni. Crefft y synod yw ein dysgu i gyd-gerdded, ac mae angen i hynny ddigwydd yn reddfol os ydyn ni eisiau gweld ein bywyd fel Eglwys yng Nghymru yn ffynnu.

Mi wnes i ddechrau’r araith gyda dyfyniad o’r Efengyl yn ôl Ioan. Ym Mhennod 20, mae Mair yn cyfarfod yr Arglwydd wedi iddo atgyfodi. Doedd hi ddim yn sylweddoli mai’r Iesu oedd yno tan iddo ddweud ei henw, “Mair”. Mae’r Arglwydd yn adnabod pob un ohonon ni wrth ei enw, yn ein caru yn ddiamod, yn gofyn i ni benderfynu peidio â gadael i’n calon ofidio ac i ymateb i’w alwad gyda ffydd a hyder.

Gadewch i ni weddïo.

*Yr Archesgob Andrew John*